এর মধ্যে স্পেন সেখানকার শেষ মুসলিম এলাকা গ্রানাডা জয় করেছে (১৪৯২ সালের জানুয়ারি মাসে)। গ্রানাডা জয়ের উৎসবে কলম্বাসও শরিক ছিলেন। এই জয় খ্রিস্টানদের আরো আগ্রাসী করে তোলে। তারা এখন সমগ্র বিশ্ব থেকে ইসলামকে মুছে ফেলার স্বপ্ন দেখতে থাকে। তারা নতুন নতুন এলাকা জয় করে সেখানকার ধন-সম্পদ লুট করার সাথে সাথে খ্রিস্টান ধর্মের পতাকাও উড়াতে আগ্রহী হয়ে ওঠে। এসময়েই কলম্বাস পেয়ে যান এশিয়া আবিষ্কারের অনুমতি। তাকে উপাধি দেয়া হলো ‘অ্যাডমিরাল অব দি ওশান্স’। দক্ষিণ স্পেনের টিনটো নদীতে অবস্থিত পালোস বন্দর থেকে তিনটি জাহাজ (পিন্টা, নিনা ও সান্তা মারিয়া) যোগে তারা রওনা হলেন ১৪৯২ সালের ৩ আগস্ট। জাহাজে প্রায় ৯০ জন ক্রু ছিল। এছাড়া অনুবাদক, ৩ জন চিকিৎসক, চাকর, সচিব, হিসাবরক্ষকসহ আরো কিছু কর্মকর্তা ও নাবিক ছিল। তবে এই সফরের জন্য সঙ্গী-সাথী জোগাড় করাটা সহজ ছিল না। ভদ্র কেউ এই অভিযানে শরিক হতে চাইতো না। তাই তিনি খুনি, ডাকাত, ছিনতাইকারী, সমাজবিরোধী ইত্যাদি ধরনের লোকদের তার অভিযানে সঙ্গী করাতে চাইলেন। তাদের নিয়েই ভারত আবিষ্কারের পরিকল্পনা প্রণয়নের খুঁটিনাটি আলোচনা করেন বিখ্যাত নাবিক কলম্বাস। রুদ্ধদ্বার বৈঠকে কুখ্যাত খুনি, ডাকাত কিংবা ছিনতাইকারীরা তার পরিকল্পনার কথা শুনে। স্পেনের রাজা ফার্ডিনান্ড ও রানি ইসাবেলাকে অনুরোধ-উপরোধ করে কলম্বাস এদের ছাড়িয়ে আনেন। কিন্তু তবুও খুনি, ডাকাত, ছিনতাইবাজরা কিছুতেই কলম্বাসের ভয়ঙ্কর সমুদ্রযাত্রার সঙ্গী হতে সহজে রাজি হয়নি। কারণ তখনকার জাহাজ ছিল খুবই নিম্নমানের। ভিতরে পানি ঢুকে যেত। জাহাজগুলো ছিল কাঠের। কোনো ইঞ্জিন বা যান্ত্রিক ব্যবস্থা ছিল না। ঘুমানো কিংবা বিশ্রাম নেয়ার কোনো বিশেষ ব্যবস্থা ছিল না। জাহাজে প্রধান খাবার ছিল নোনতা মাংস ও মাছের স্ট্র, শক্ত বিস্কুট, পানি মিশ্রিত মদ, ফলমূল। ফলমূলও কয়েক দিন পরই পচে যেত। খাবার পানিতে ভাসতো বড় বড় পোকা। তাই টাইফয়েড, স্কার্ভি রোগ আর শুকনা খাবার চিবিয়ে দাঁত আর মাড়ির রোগ ছিল অবধারিত। অন্যান্য বিপদ-আপদ তো আছেই। তাই এই দাগি আসামিরাও কলম্বাসের প্রস্তাবে নারাজ। কলম্বাসও হাল ছাড়ার পাত্র নন। তিনি তাদের সম্ভাব্য আর্থিক সুবিধার লোভ দেখালেন। সেই সাথে পরকালের ‘আজাব’ হ্রাসের কথাও বলেন। তিনি বিনামূল্যে তাদেরকে ‘ইন্ডালজেন্স’ (মধ্যযুগে পাপীদের ক্ষমা করে নরকবাস লাঘব করার জন্য গির্জার যাজকরা ইন্ডালজেন্স নামক এক ধরনের দলিল বিক্রি করতো। চাইলে স্বর্গের টিকিটও পাওয়া যেতে পারতো আরো কিছু পয়সা খরচ করে) কিনে নরকবাস কমিয়ে দেয়ার প্রস্তাব দেন। তিনি আস্থা অর্জনের জন্য সত্যি সত্যিই গির্জার যাজকদের কাছ থেকে কলম্বাস এই দাগি আসামিদের জন্য পরলোকের নরকবাসের সময়সীমা কমিয়ে আনতে প্রত্যেককে ইন্ডালজেন্স কিনে দেন। তাছাড়া জেল থেকে ছাড়া পেয়ে শহরে দাগি আসামিরা হয়ে যেত অচ্ছুৎ। এবার তারা ইহকাল ও পরকালের লাভ দেখতে পেল। কলম্বাস তাদের জেল থেকে ছাড়িয়ে এনেছেন। দিয়েছেন বিনামূল্যে ইন্ডালজেন্স। তাই কৃতজ্ঞতাবশত খুনি, ডাকাত, পকেটমার, ছিনতাইকারীরা অবশেষে কলম্বাসের সঙ্গী হলো। শুরু হলো এশিয়া জয়ের অভিযান। সাগরে নামলেন। কিন্তু কোথায় শেষ হবে, কেউ বলতে পারলো না। তাই তারা ভাসতেই থাকলেন। দীর্ঘ দু’মাস পরও কোনো স্থলভাগের দেখা না পাওয়ায় সমুদ্রযাত্রার কষ্ট সহ্যের সীমার বাইরে গেলে অন্যরা বিদ্রোহ পর্যন্ত করেছিল। তবে তিনি সবাইকে আর মাত্র দু’দিন অপেক্ষা করতে বলেন। এর মধ্যে ডাঙার সন্ধান না পাওয়া গেলে দেশে ফিরে যাওয়া হবে। এতে কাজ হয়। চূড়ান্ত মুহূর্তের আগে তারা ভূমির দেখা পেল।